บัวหลวงส่งกองทองคำในปท.ขาย14ต.ค.
บลจ.บัวหลวง เปิดขายกองทุนใหม่ ลงทุนทองคำในประเทศ 14-20 ต.ค.นี้ ชูหลายปัจจัยหนุนทองยังน่าสนใจ
13 ต.ค. 2554

บลจ.บัวหลวง เปิดขายกองทุนใหม่ ลงทุนทองคำในประเทศ 14-20 ต.ค.นี้ ชูหลายปัจจัยหนุนทองยังน่าสนใจ
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บลจ.บัวหลวง เปิดเผยว่า บริษัทจะเสนอขายกองทุนเปิดบัวหลวงเชโกลด์อีทีเอฟ หรือ BCHAY ระหว่างวันที่ 14-20 ต.ค.นี้  ขนาดกองทุน 4,000 ล้านบาท โดยมีนโยบายลงทุนในทองคำแท่งในประเทศ ความบริสุทธิ์ไม่น้อยกว่า 96.5% เฉลี่ยในรอบปีบัญชีไม่น้อยกว่า 80% ของมูลค่าทรัพย์สินสุทธิของกองทุน และจะนำเข้าจดทะเบียนซื้อขายในตลาดหลักทรัพย์แห่งประเทศไทยต่อไป
"คาดว่าจะมีนักลงทุนสนใจจำนวนมาก  โดยมีปัจจัยสนับสนุนจากการที่กองทุนมีโครงสร้างการลงทุนที่เข้าใจง่าย เพราะลงทุนตรงในทองคำแท่งในประเทศและหน่วยลงทุนมีสภาพคล่อง เพราะซื้อขายได้ในตลาดหลักทรัพย์ อีกทั้งมีปัจจัยที่เอื้อต่อการเพิ่มขึ้นของทองคำในระยะยาว อาทิ ความต้องการทองคำเพื่อการลงทุน และใช้เป็นทุนสำรอง จากประเทศต่างๆ เช่น จีน และอินเดียและความไม่แน่นอนในการคลี่คลายปัญหาวิกฤตเศรษฐกิจของประเทศในกลุ่มสหภาพยุโรปและสหรัฐ"นายวศิน กล่าว
สำหรับผู้สนใจสามารถจองซื้อหน่วยลงทุนในช่วงเสนอขายครั้งแรกโดยกำหนดเงินลงทุนเริ่มต้น 30,000 บาท เพิ่มขึ้นเป็นทวีคูณของ 5,000 บาท  โดยลงทุนในช่วงเสนอขายครั้งแรก ทุก 1 ล้านบาท จะได้รับบัตรกำนัลสูงสุด 2,200 บาท รวมกันสูงสุดไม่เกิน 22,000 บาท